Mihai Rotaru, patronul celor de la Universitatea Craiova, și-a lăudat un jucător și l-a comparat cu Octavian Popescu, proaspăt campion al României cu FCSB. Imediat, Mihai Stoica i-a dat un răspuns acid și finanțatorului oltenilor, dar și lui Marius Șumudică, după ce și acesta s-a luat de jucătorul roș-albaștrilor.
Universitatea Craiova se luptă pentru locul doi în play-off, care duce în Conferece League. Cu o etapă înainte de finalul campionatului, oltenii sunt pe locul trei, cu 41 de puncte, cu două mai puține decât CFR, după ce au remizat 3-3 cu Farul Constanța.
După încheierea partidei, Mihai Rotaru a vorbit despre situația unuia dintre cei mai talentați fotbaliști ai Craiovei, Ștefan Baiaram (21 de ani), în prezent accidentat. Patronul Craiovei și-a comparat jucătorul cu Octavian Popescu, proaspăt campion cu FCSB.
”Într-adevăr, Baiaram este un tip frumușel. Porecla lui este ”Jador”. Baiaram nu mai are această problemă cu femeile. Nu în sensul în care și-a schimbat orientarea. A primit această poreclă de la vârsta de 16 ani.
Dacă mă întrebați despre un jucător U21, care este un exemplu de probitate morală și profesională, este Baiaram. Din acest motiv, este două clase peste Octavian Popescu.
Este un tip care se axează pe forma sportivă, pregătirea, tenacitatea, ambiția. De asta, va fi întotdeauna peste Tavi Popescu. Popescu merge la Ateneu, iar Baiaram vine mai târziu. Nu acolo s-a sărbătorit? El își vede de viața lui, de viața extrasportivă. Baiaram este un tip extraordinar.” a spus Mihai Rotaru, pentru Digi Sport.
După acest comentariu, Mihai Stoica, președintele Consiliului de Administrație de la FCSB, i-a dat un răspuns acid lui Mihai Rotaru, dar și lui Marius Șumudică, cel care l-a atacat pe Otavian Popescu, despre care a spus că are ”30 de kilograme cu butelia în brațe”.
”Rotaru zice că Baiaram e peste Octavian Popescu. Poate s-a referit la înălțime. Pont: revedeți pasele lui Octavian pentru Olaru la cele două goluri din Ghencea (primul 3:0 dintre noi și U Craiova).
Doar părea, nu-i ieșea total. Nici lui Șumudică nu i-a ieșit. De ce? Pentru că al nostru la 21 ani are deja 137 meciuri, 20 goluri și 16 assist-uri în Liga 1 (și ce goluri… și ce assist-uri…), a marcat în cupele europene și a debutat în naționala mare”, a scris oficialul FCSB-ului pe pagina de Facebook.
Octavian Popescu a reacționat la mesajul lui Mihai Stoica prin trei emoji-uri, o inimă roșie, o inimă albastră și un bate palma.
În acest sezon, Ștefan Baiaram a reușit opt goluri și o pasă decisivă, în timp ce jucătorul FCSB-ului are cifre mai slabe, cu două goluri și trei assist-uri. În cele 132 de meciuri în prima ligă, extrema Craiovei are 21 de reușite.
Octavian Popescu are mai puține reușite ca Dawa, Șut, Luis Phelipe (venit în iarnă) sau Compagno (plecat în iarnă). Cel mai bun sezon al acestuia a fost 2021/2022, singurul în care a marcat zece goluri și a dat trei assisturi.